Πρόταση ΚΑΝΟΝΙΣΜΟY TOY ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 964/2003 του Συμβουλίου, της 2ας Ιουνίου 2003, για την επιβολή οριστικών δασμών αντιντάμπινγκ στις εισαγωγές ορισμένων εξαρτημάτων σωληνώσεων, από σίδηρο ή χάλυβα, καταγωγής Λαϊκής Δημοκρατίας της Κίνας και Ταϊλάνδης, και εκείνων που αποστέλλονται από την Ταϊβάν, είτε έχουν δηλωθεί ως καταγωγής Ταϊβάν είτε όχι

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 6 Ιουνίου 2003, μετά από έρευνα επανεξέτασης ενόψει της λήξης της ισχύος των μέτρων, επιβλήθηκαν οριστικά μέτρα, με τον κανονισμό (ΕΚ) αριθ. 964/2003 του Συμβουλίου στις εισαγωγές ορισμένων εξαρτημάτων σωληνώσεων, από σίδηρο ή χάλυβα, καταγωγής Λαϊκής Δημοκρατίας της Κίνας και Ταϊλάνδης, και στις εισαγωγές των ίδιων προϊόντων που αποστέλλονται από την Ταϊβάν, είτε έχουν δηλωθεί ως καταγωγής Ταϊβάν είτε όχι.

Ωστόσο, εν συνεχεία φάνηκε ότι ορισμένες διατάξεις είχαν παραλειφθεί από το διατακτικό του οικείου κανονισμού του Συμβουλίου. Οι διατάξεις αυτές είναι απαραίτητες ώστε, σε περίπτωση υπέρβασης των δασμολογικών ποσοστώσεων που θεσπίζονται στο πλαίσιο των μέτρων διασφάλισης (τα οποία εφαρμόζονται επίσης στο οικείο προϊόν), ο δασμός διασφάλισης και ο δασμός αντιντάμπινγκ να μην καθίστανται αμφότεροι απαιτητοί επί των ίδιων εισαγωγών.

Επομένως, προτείνεται στο Συμβούλιο να εγκρίνει τη συνημμένη πρόταση κανονισμού για την εφαρμογή των σχετικών διατάξεων.

Πρόταση ΚΑΝΟΝΙΣΜΟY TOY ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 964/2003 του Συμβουλίου, της 2ας Ιουνίου 2003, για την επιβολή οριστικών δασμών αντιντάμπινγκ στις εισαγωγές ορισμένων εξαρτημάτων σωληνώσεων, από σίδηρο ή χάλυβα, καταγωγής Λαϊκής Δημοκρατίας της Κίνας και Ταϊλάνδης, και εκείνων που αποστέλλονται από την Ταϊβάν, είτε έχουν δηλωθεί ως καταγωγής Ταϊβάν είτε όχι

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

τον κανονισμό (ΕΚ) αριθ. 452/2003 του Συμβουλίου, της 6ης Μαρτίου 2003, για τα μέτρα που μπορούν να θεσπιστούν από την Κοινότητα σε σχέση με τις συνδυασμένες επιπτώσεις των μέτρων αντιντάμπινγκ ή κατά των επιδοτήσεων και των μέτρων διασφάλισης [1],

[1] ΕΕ L 69 της 13.3.2003, σ. 8.

την πρόταση που υπέβαλε η Επιτροπή, κατόπιν διαβουλεύσεων με τη συμβουλευτική επιτροπή που έχει συσταθεί με το άρθρο 15 του κανονισμού (ΕΚ) αριθ. 384/96 του Συμβουλίου της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [2] (εφεξής «βασικός κανονισμός»),

[2] ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1972/2002 (ΕΕ L 305 της 7.11.2002, σ. 1).

Εκτιμώντας τα εξής:

(1) Με τον κανονισμό (ΕΚ) αριθ. 778/2003, το Συμβούλιο τροποποίησε, μεταξύ άλλων, τους κανονισμούς (ΕΚ) αριθ. 584/96 και 763/2000 όσον αφορά τα μέτρα αντιντάμπινγκ που ισχύουν για ορισμένα εξαρτήματα σωληνώσεων από σίδηρο ή χάλυβα, καταγωγής Λαϊκής Δημοκρατίας της Κίνας και Ταϊλάνδης, και των ίδιων προϊόντων που αποστέλλονται από την Ταϊβάν, είτε έχουν δηλωθεί ως καταγωγής Ταϊβάν είτε όχι. Ο σκοπός της τροποποίησης αυτής ήταν να προβλεφθούν διατάξεις στην περίπτωση που οι εισαγωγές αυτές υπόκεινται επίσης στην καταβολή δασμού διασφάλισης, και συγκεκριμένα του δασμού που επιβλήθηκε με τον κανονισμό (ΕΚ) αριθ. 1694/2002 της Επιτροπής.

(2) Υπό τις συνθήκες αυτές, όταν ο δασμός αντιντάμπινγκ είναι χαμηλότερος ή ίσος με το ποσό του δασμού διασφάλισης, κρίθηκε σκόπιμο να καταβάλλεται μόνον ο δασμός αντιντάμπινγκ. Αντίθετα, όταν ο δασμός αντιντάμπινγκ είναι υψηλότερος από το ποσό του δασμού διασφάλισης, κρίθηκε σκόπιμο να καταβάλλεται μόνον το μέρος του δασμού αντιντάμπινγκ που υπερβαίνει το ποσό του δασμού διασφάλισης.

(3) Σύμφωνα με το άρθρο 11 παράγραφος 2 του βασικού κανονισμού, τα μέτρα που επιβλήθηκαν με τους κανονισμούς (ΕΚ) αριθ. 584/96 και 763/2000 παρατάθηκαν με τον κανονισμό (ΕΚ) αριθ. 964/2003. Ωστόσο, ο τελευταίος αυτός κανονισμός δεν περιέχει διατάξεις παρόμοιες με τις διατάξεις της αιτιολογικής σκέψης 2, οι οποίες εφαρμόζονται στην περίπτωση που οι εισαγωγές υπόκεινται επίσης στην καταβολή δασμού διασφάλισης.

(4) Επομένως, είναι σκόπιμο να τροποποιηθεί ο κανονισμός (ΕΚ) αριθ. 964/2003, κατά τον ίδιο τρόπο που τροποποιήθηκαν οι κανονισμοί (ΕΚ) αριθ. 584/96 και 763/2000 με τον κανονισμό (ΕΚ) αριθ. 778/2003, ώστε να προβλεφθεί η περίπτωση που οι εισαγωγές υπόκεινται επίσης στην καταβολή δασμού διασφάλισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Παρεμβάλλεται η ακόλουθη παράγραφος στον κανονισμό (ΕΚ) αριθ. 964/2003:

- στο άρθρο 1, μετά την παράγραφο 2

«2α. Με την επιφύλαξη της παραγράφου 2, όταν οι εισαγωγές του οικείου προϊόντος καταγωγής Ταϊλάνδης υπόκεινται σε καταβολή συμπληρωματικού δασμού διασφάλισης, σύμφωνα με το άρθρο 1 παράγραφος 3 του κανονισμού (ΕΚ) αριθ. 1694/2002*, ο συντελεστής του δασμού αντιντάμπινγκ που εφαρμόζεται στην τιμή «ελεύθερο στα σύνορα της Κοινότητας», πριν από την επιβολή του δασμού, καθορίζεται ως εξής:

>ΘΕΣΗ ΠIΝΑΚΑ>

* ΕΕ L 261 της 28.9.2002, σ 1.».

- στο άρθρο 3, μετά την παράγραφο 1

«2. Με την επιφύλαξη της παραγράφου 1, και με εξαίρεση εκείνων των εξαρτημάτων που παράγονται από τις κατονομαζόμενες εταιρείες Chup Hsin Enterprise Co. Ltd, Rigid Industries Co., Ltd και Niang Hong Pipe Fittings Co., Ltd, όταν οι εισαγωγές εξαρτημάτων που αποστέλλονται από την Ταϊβάν υπόκεινται σε καταβολή συμπληρωματικού δασμού διασφάλισης σύμφωνα με το άρθρο 1 παράγραφος 3 του κανονισμού (ΕΚ) αριθ. 1694/2002*, ο συντελεστής δασμού αντιντάμπινγκ που εφαρμόζεται στην τιμή «ελεύθερο στα σύνορα της Κοινότητας», πριν από την επιβολή δασμού, καθορίζεται ως εξής:

>ΘΕΣΗ ΠIΝΑΚΑ>

* ΕΕ L 261 της 28.9.2002, σ. 1».

Άρθρο 2

Ο παρών κανονισμός τίθεται σε ισχύ αναδρομικά, την ημερομηνία θέσης σε ισχύ του κανονισμού (ΕΚ) αριθ. 964/2003, και συγκεκριμένα στις 7 Ιουνίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος